CELEX: 32010D0206
Language: lt
Date: 1270512000000
Title: 2010/206/: 2010 m. balandžio 6 d. Komisijos sprendimas, leisti valstybėms narėms pratęsti naujos veikliosios medžiagos FEN 560 laikinųjų registracijų galiojimą (pranešta dokumentu Nr. C(2010) 1974) (Tekstas svarbus EEE)

8.4.2010   
            
            
               LT
            
            
               Europos Sąjungos oficialusis leidinys
            
            
               L 88/21
            
         KOMISIJOS SPRENDIMAS
   2010 m. balandžio 6 d.
   leisti valstybėms narėms pratęsti naujos veikliosios medžiagos FEN 560 laikinųjų registracijų galiojimą
   (pranešta dokumentu Nr. C(2010) 1974)
   (Tekstas svarbus EEE)
   (2010/206/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
   kadangi:
   
               (1)
            
            
               Pagal Direktyvos 91/414/EEB 6 straipsnio 2 dalį 2003 m. birželio mėn. Prancūzijai pateikta Société occitane de fabrications et de technologies paraiška dėl veikliosios medžiagos FEN 560 įtraukimo į Direktyvos 91/414/EEB I priedą. Komisijos sprendimu 2004/131/EB (2) patvirtinta, kad pateikti visi reikalingi dokumentai, ir juos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
            
         
               (2)
            
            
               Siekiant atidžiai ištirti minėtą veikliąją medžiagą ir suteikti valstybėms narėms galimybę ne ilgiau kaip trejiems metams laikinai registruoti augalų apsaugos produktus, kurių sudėtyje yra šios veikliosios medžiagos, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliosios medžiagos ir augalų apsaugos produkto vertinimu pagal šioje direktyvoje nustatytus reikalavimus, buvo būtina patvirtinti, kad pateikti visi reikalingi dokumentai.
            
         
               (3)
            
            
               Šios veikliosios medžiagos poveikis žmonių sveikatai ir aplinkai pareiškėjo pasiūlytais naudojimo atvejais įvertintas pagal Direktyvos 91/414/EEB 6 straipsnio 2 ir 4 dalių nuostatas. Valstybė narė ataskaitos rengėja vertinimo ataskaitos projektą Komisijai pateikė 2005 m. vasario 18 d.
            
         
               (4)
            
            
               Valstybei narei ataskaitos rengėjai pateikus vertinimo ataskaitos projektą nuspręsta, kad reikia pareiškėjo paprašyti papildomos informacijos, kurią valstybė narė ataskaitos rengėja turės išnagrinėti ir pateikti vertinimą. Todėl dokumentai vis dar nagrinėjami, o vertinimo nebus įmanoma baigti per Direktyvoje 91/414/EEB, siejamoje su Komisijos sprendimu 2008/353/EB (3), nustatytą laikotarpį.
            
         
               (5)
            
            
               Kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti laikinųjų augalų apsaugos produktų, kurių sudėtyje yra minėtos veikliosios medžiagos, registracijų galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentus. Tikimasi, kad vertinimo ir sprendimo dėl galimo FEN 560 įtraukimo į šios direktyvos I priedą priėmimo procesas bus užbaigtas per 24 mėnesius.
            
         
               (6)
            
            
               Taip pat reikėtų panaikinti Sprendimą 2008/353/EB, nes jis paseno.
            
         
               (7)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės gali pratęsti augalų apsaugos produktų, kurių sudėtyje yra FEN 560, laikinųjų registracijų galiojimą laikotarpiui, kuris baigiasi ne vėliau kaip 2012 m. balandžio 6 d.
   2 straipsnis
   Sprendimas 2008/353/EB panaikinamas.
   3 straipsnis
   Šis sprendimas nustoja galioti 2012 m. balandžio 6 d.
   4 straipsnis
   Šis sprendimas skirtas valstybėms narėms.
   
      Priimta Briuselyje 2010 m. balandžio 6 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 230, 1991 8 19, p. 1.
   
      (2)  OL L 37, 2004 2 10, p. 34.
   
      (3)  OL L 117, 2008 5 1, p. 45.